נדב שנרב

נדב שְנֶרְבְּ (נולד ב-1965) הוא פיזיקאי ישראלי, פרופסור במחלקה לפיזיקה באוניברסיטת בר-אילן, בעל הסמכה לרבנות ופובליציסט דתי לאומי. למד בישיבת ההסדר בשעלבים, שם כתב את פרסומיו ההלכתיים הראשונים, ביניהם הספרון "לעזרת השם בגיבורים", העוסק בשאלת חיוב תלמידי חכמים במלחמת מצווה. בשנת 1995 קיבל תואר דוקטור מהמחלקה לפיזיקה באוניברסיטת בר-אילן, על עבודתו "Off-mass-shell covariant quantum and classical field theory". לאחר מכן היה במשך שלוש שנים בפוסט דוקטורט באוניברסיטת הרווארד. בשנים 1997–2001 לימד במחלקה לפיזיקה במכללת יהודה ושומרון באריאל (לימים, אוניברסיטת אריאל בשומרון), ולאחר מכן עבר למחלקה לפיזיקה באוניברסיטת בר-אילן. בשנת 2013 מונה לפרופסור מן המניין באוניברסיטת בר-אילן, שם הוא עומד בראש קבוצת מחקר העוסקת בהיבטים שונים של מדע המורכבות, למשל היווצרות תבניות מרחביות באופן ספונטני או מערכות לא ליניאריות, כמו דינמיקה של אוכלוסיות. כתב ביחד עם מרסלו שיפר ספר בשם "שדות אלקטרומגנטיים" - ספר לימוד מתקדם בנושא חשמל ומגנטיות. שנרב הוא גם פובליציסט דתי לאומי, אשר פרסם מספר רב של מאמרים בבטאוני המגזר הדתי. הוא מבקר את האקדמיה החילונית, את חוגי מימד, ואת החרדים והחרדים לאומיים. שנרב דוגל ביחס חילוני למדינת ישראל, מבלי לשוות לה משמעות רוחנית כ"ראשית צמיחת גאולתנו". הוא מציע להפריד בין עניין יישוב ארץ ישראל לבין קיומה של מסגרת מדינית נטולת משמעות דתית. השקפתו בנושא זה דומה להשקפה של שני הוגים דתיים אחרים – ישעיהו ליבוביץ ומיכאל אברהם. שנרב יצא נגד פעילות הארגון הרבני "במעגלי צדק" שהוא בעל אופי סוציאליסטי, בטענה שערכי השוויון שהוא מקדם שונים מהשקפת העולם היהודית. עוד מתח שנרב ביקורת על החברה החרדית שבניה אינם עובדים לפרנסתם, ולפיכך תמך בממשלת המפד"ל-שינוי שהוקמה ב-2003. לניסיונות ההחזרה בתשובה החרדיים הוא מתייחס בזלזול, בייחוד לטענה שכדי להוכיח את אמיתות היהדות יש לאשש טענות מדעיות שכביכול נמצאות בתנ"ך או בתלמוד. הוא שלל ערך דתי לחגיגת בר מצווה של ילדים חילוניים, על כך כתב: "חגיגות העלייה לתורה של ילד חילוני מציינות את הצטרפותו של מחלל שבת ואוכל נבלות חדש לעם ישראל". באחד ממאמריו טען שנרב שאין בהלכה חובת כיסוי לגוף האשה. שנרב מבקר את הפוסט-מודרניזם ואת מדעי החברה, ורואה אותם כנתונים להשפעה גוברת והולכת של "מקופחים מקצועיים" כדוגמת גורמים פמיניסטיים והומוסקסואלים. את שיטת השפה כמכלול ללימוד קריאה, למשל, הוא רואה כנובעת מאידאולוגיה שמאלנית קיצונית, המקדשת את המכנה המשותף הנמוך ביותר. רבים ממאמריו – בעיקר אלו שאינם בעלי אופי אקטואלי-פובליציסטי – כונסו בספרו "קרן זווית" (2014). כפי שנכתב בהקדמה, חלק מהמאמרים מבוססים על דיונים בפורום החרדי "עצור כאן חושבים". ב-27 באפריל 2024 כינה את העיתונאי ג'קי לוי וזוגתו נעם דן "סייעני חמאס על מלא" וכינוי גנאי נוספים, על רקע פעילותם למען שחרור החטופים בעזה, אחד מהם הוא בן משפחתם. בתחילת מאי 2024 פורסם שדן ולוי תבעו את שנרב כשכתב התביעה דורש משנרב פיצוי כספי, הסרת הפרסום, בקשה לצו האוסר עליו להכפישם וצו המחייב אותו לפרסם תיקון והבהרה. בנו הוא העיתונאי ישי שנרב. מדיה וקבצים בנושא נדב שנרב בוויקישיתוף נדב שנרב, באתר גוגל סקולר אתר האינטרנט הרשמי של נדב שנרב נדב שנרב, באתר של אוניברסיטת בר-אילן אבינדב ויתקון, דוב נמלים במסע להבנת המציאות, באתר ערוץ 7, 29 בינואר 2015 מיכאל אברהם, התורה מסחררת, מקור ראשון, מוסף "שבת", 26 במרץ 2015 – ביקורת על הספר "קרן זווית" נדב שנרב, באתר גוגל סקולר נדב שנרב (1965-), דף שער בספרייה הלאומית ממאמריו: קיצוץ תולדות האנושות, השילוח, 7, נובמבר 2017 ריקנות האנליטי: ״מסע בעקבות הספר 'שתי עגלות וכדור פורח', אקדמות י"ג, ניסן תשס"ג, עמ' 151–167 צוללות ותורת הגלים, באתר "דיומא", 12 ביולי 2020 מקבץ גדול של מאמרי נדב שנרב (הקישור אינו פעיל, 19 בנובמבר 2022) (ארכיון) (להורדה) עם צבי מייזליש, לעזרת ה' בגבורים: ברור הלכתי בעניין חיוב תלמידי חכמים במלחמת מצווה, סיוון תשמ"ה נדב שנרב ויאיר מייזליש, לעזרת השם בגיבורים, רמת גן: הוצאה עצמית, תשמ"ה במעגלי רשע?, באתרו האישי של שנרב על מה השמחה?, באתרו האישי של שנרב נדב שנרב, היש בסיס הלכתי לקוד לבוש לנשים? בתגובתו לפוסט זה של ישי עופרן אורן פרסיקו, "מדובר בייחוס של מעשי בגידה ושיתוף פעולה עם האויב", באתר העין השביעית, 2 במאי 2024